Kommissionens forordning (EF) nr. 1439/2003

af 12. august 2003

om ændring af forordning (EF) nr. 896/2001 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til EF

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 2587/2001(2), særlig artikel 20, og

ud fra følgende betragtninger:

(1) Ved Kommissionens forordning (EF) nr. 896/2001(3), senest ændret ved forordning (EF) nr. 1303/2003(4), er der fastsat gennemførelsesbestemmelser, der anvendes fra den 1. juli 2001, til forordning (EØF) nr. 404/93 for så vidt angår forvaltning af de importtoldkontingenter, som er fastsat i forordningens artikel 18, stk. 1.

(2) I artikel 4 i forordning (EF) nr. 896/2001 fastsættes det, hvordan referencemængden for hver traditionel importør fastlægges i forbindelse med A/B- og C-toldkontingenterne på grundlag af gennemsnittet af primærimporten af bananer i 1994, 1995 og 1996, som der blev taget hensyn til ved forvaltningen af kontingenter for 1998.

(3) Med henblik på at ajourføre oplysningerne og forenkle forvaltningen af ordningen bør referencemængden for traditionelle importører for de A/B- og C-toldkontingenter, der åbnes for 2004 og siden for 2005, beregnes i forhold til udnyttelsen af de importlicenser, der er udstedt til dem i henhold til artikel 4, stk. 1 og 2, i forordning (EF) nr. 896/2001, og/eller som de har fået overdraget i henhold til samme forordnings artikel 20 i 2002 og siden 2003.

(4) Det påhviler medlemsstaternes myndigheder at foretage den dokumentkontrol, der er nødvendig for at efterprøve dokumentindehaverens udnyttelse af importlicensen eller i givet fald den importør, der har fået overdraget en importlicens, jf. artikel 20 i forordning (EF) nr. 896/2001, samt de relevante bestemmelser i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(5), senest ændret ved forordning (EF) nr. 325/2003(6).

(5) Der bør tages hensyn til den særlige situation for de traditionelle importører, der vil få tildelt en usædvanligt lav referencemængde i 2004 og/eller 2005 på grund af særlige vanskeligheder for virksomhed i referenceåret, og der bør fastsættes en procedure for vedtagelse af passende foranstaltninger inden for A/B- og C-kontingentmængderne.

(6) Forordning (EF) nr. 896/2001 bør derfor ændres tilsvarende.

(7) Der erindres om, at importordningens bestemmelser hverken skaber erhvervede rettigheder eller kan påberåbes af importørerne som grundlag for berettigede forventninger.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

I forordning (EF) nr. 896/2001 foretages følgende ændringer:

1) Artikel 3, nr. 1), affattes således:

"1) 'traditionel importør': en økonomisk beslutningstager, en fysisk eller juridisk person, en enkeltperson eller en sammenslutning, der er etableret i EF, og som i et af årene i den referenceperiode, der anvendes til den 31. december 2003, for egen regning fra producenter har opkøbt en minimumsmængde bananer med oprindelse i tredjelande, eller eventuelt selv har produceret disse, og som derefter har forsendt og solgt dem i EF.

Den i foregående afsnit beskrevne aktivitet benævnes i det følgende 'primærimport'.

Den i første afsnit nævnte minimumsperiode er på 250 tons, eller på 20 tons, hvis afsætningen eller indførslen udelukkende vedrører bananer af en længde på højst 10 cm."

2) Artikel 4 og 5 affattes således:

"Artikel 4

1. Referencemængden for hver traditionel A/B-importør fastsættes på importørens skriftlige anmodning på grundlag af de importlicenser, som han har fået udstedt, eller som han har anvendt efter overdragelse i henhold til artikel 20 enten for 2002 med henblik på indførsel i 2004 eller for 2003 med henblik på indførsel i 2005.

2. Traditionelle importører indgiver deres anmodning om referencemængde til myndighederne senest den 15. september i året før det år, for hvilket toldkontingentet åbnes.

I anmodningen angives de mængder bananer, for hvilke ansøgeren har udnyttet de importlicenser, der blev udstedt for det år, som er afgørende for referencemængden jf. stk. 1. Anmodningen ledsages af kopier af de importlicenser, som den traditionelle importør har benyttet.

3. Importører, der opstår ved en fusion af traditionelle importører, der hver især har rettigheder i henhold til nærværende forordning, nyder godt af de samme rettigheder som de importører, der indgår i fusionen.

Artikel 5

1. Medlemsstaternes myndigheder udøver den kontrol, der er nødvendig for at fastlægge traditionelle importørers referencemængder i henholdsvis 2004 og 2005. Kontrol af udnyttelsen af licenser foretages på grundlag af de udstedte licenser, som importøren har udnyttet.

Hvis en licens overdrages i henhold til artikel 20, sender de berørte medlemsstaters myndigheder hinanden de nødvendige oplysninger.

2. Medlemsstaternes myndigheder meddeler senest den 15. oktober i året før det år, for hvilket toldkontingentet åbnes, Kommissionen de samlede referencemængder særskilt for A/B- og C-toldkontingenter.

3. På grundlag af de meddelelser, der gives i henhold til stk. 2, og ud fra de mængder, der er disponible for toldkontingent A/B og C, fastsætter Kommissionen om nødvendigt en justeringskoefficient, som de enkelte importørers referencemængder multipliceres med.

4. Myndighederne giver senest den 15. november hver importør meddelelse om vedkommendes referencemængde, der i givet fald er justeret med justeringskoefficienten.

5. Hvis den referencemængde, der tildeles en importører, er usædvanligt lav på grund af en særligt vanskelig situation for importøren i referenceåret, kan en medlemsstats myndigheder indsende en anmodning om anerkendelse af den særligt vanskelige situation til Kommissionen, ledsaget af den fornødne dokumentation. Kommissionen træffer i givet fald de fornødne foranstaltninger i henhold til artikel 20 i forordning (EF) nr. 404/93 inden for A/B- og C-kontingentmængderne.

6. En liste over myndigheder i de enkelte medlemsstater er anført i bilaget. Listen ændres af Kommissionen på anmodning af de berørte medlemsstater."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. august 2003.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 345 af 29.12.2001, s. 13.

(3) EFT L 126 af 8.5.2001, s. 6.

(4) EUT L 185 af 24.7.2003, s. 5.

(5) EFT L 152 af 24.6.2000, s. 1.

(6) EUT L 47 af 21.2.2003, s. 21.